አደጋ የደረሰበት አውሮፕላን አብራሪዎች የብቃት ችግር እንዳልነበረባቸው ተገለጸ
መጋቢት 1 ቀን 2011 ዓ.ም. ከአዲስ አበባ ወደ ናይሮቢ ሲጓዝ ቢሾፍቱ አካባቢ የቦይንግ 737 ማክስ 8 አውሮፕላን አብራሪዎች በአምራቹ ቦይንግም ይሁን በአሜሪካ የፌዴራል አቪዬሽን ባለሥልጣን የተቀመጡ መስፈርቶችን ያሟሉ እንደነበሩ የምርመራው የመጀመርያ ደረጃ ሪፖርት ማመላከቱን የምርመራ ቡድኑ አስታወቀ፡፡ የመርማሪ ቡድኑ በአውሮፕላን አደጋው ቅድመ ሪፖርቱ አራት ነጥቦችን ያነሳ ሲሆን፣ በሐሳቦቹ ተመሥርቶ ሁለት የደኅንነት ምክረ ሐሳብ አቅርቧል፡፡ በዚህም መሠረት አውሮፕላኑ መብረር የሚያስችለው የፀና ሠርተፍኬት ያለው መሆኑን ገልጾ፣ አብራሪዎቹ ይኼንን በረራ ለማድረግ የሚያስችላቸው ብቃትና ተገቢው የበረራ ፈቃድ ነበራቸው ብሏል፡፡ ሪፖርቱ አክሎም አውሮፕላኑ ለበረራ ሲነሳ በትክክለኛ መስመርና ለመብረር የሚያስችለው ሁኔታ ላይ እንደነበር ጠቁሞ፣ አብራሪዎቹ አውሮፕላኑን ለመቆጣጠር ያስችላል ተብሎ በአምራቹ የተሰጠውን የበረራ ቅደም ተከተል ተከትለው አውሮፕላኑን በተደጋጋሚ ለመቆጣጠር ቢሞክሩም እንዳልቻሉ ገልጿል፡፡አውሮፕላኑ በሰላም ተንደርድሮ የተነሳ እንደነበር የገለጹት የመርማሪ ቡድኑ መሪዎችና አባሎች፣ በረራው ከተጀመረ በኋላ በተደጋጋሚ የአውሮፕላን አፍንጫ መደፈቅ ሲያሳይና አብራሪዎቹም ለመቆጣጠር ሲሞክሩ እንደነበር ግን ሊቆጣጠሩት ባለመቻላቸው መከስከሱን አስታውቀዋል፡፡የአደጋ ምርመራ ቡድኑ በአደጋው ወቅት አውሮፕላኑን ለመቆጣጠር የሚያስቸግረውን የአውሮፕላኑን የፊተኛው ጫፍ ወይም አፍንጫ የመደፈቅ ችግር የተለየ በመሆኑ፣ አምራቹ በበረራ ወቅት አውሮፕላኑን ለመቆጣጠር የሚያስችለውን የበረራ ቁጥጥር ሥርዓቱን እንዲፈትሸው ምክረ ሐሳብ አቅርቧል፡፡ አምራቹ አደጋው የደረሰበትን አውሮፕላን ወደ በረራ ከመመለሱ በፊት የሚመለከታቸው የአቪዬሽን ባለሥልጣናትና ተቋማት ችግሩን የሚያስወግድ የበረራ ቁጥጥር ሥርዓት በበቂ ሁኔታ መዘርጋቱን ሊያረጋግጡ ይገባል ብሏል፡፡በተጨማሪም ከአውሮፕላኑ የመረጃ ሳጥን የተገኘው መረጃ ከውጭ አካል በአውሮፕላኑ ላይ የደረሰበት ጥቃት እንደሌለም ጠቁሟል፡፡የአደጋው ሙሉ ሪፖርት በዓመት ውስጥ ተጠናቆ እንደሚወጣም ተጠቁሟል፡፡ 